Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 81/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Südtiroler Schüttelbrot“/„Schüttelbrot Alto Adige“

ELi nr: PGI-IT-02392 – 14. veebruar 2018

KPN ( ) KGT (X)

1. Nimetus(ed)

„Südtiroler Schüttelbrot“ / „Schüttelbrot Alto Adige“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted ja muud pagaritooted

3.2. Punktis 1 esitatud nimetusele vastava toote kirjeldus

Nimetusega „Südtiroler Schüttelbrot“ / „Schüttelbrot Alto Adige“ tähistatakse rukkijahust krõbeleiba, mille sisu on ebakorrapärase struktuuriga; toode on pika säilivusajaga, apteegitilli aroomiga, kergelt hapukas ning selle niiskusesisaldus on 4–6 %.

Toode „Südtiroler Schüttelbrot“ / „Schüttelbrot Alto Adige“ on ebakorrapärase ümmarguse ja lameda kujuga:

läbimõõt : 3–35 cm, paksus : 0,3–1,5 cm.

Toode „Südtiroler Schüttelbrot“ / „Schüttelbrot Alto Adige“ säilib kuni 18 kuud.

Toote „Südtiroler Schüttelbrot“ / „Schüttelbrot Alto Adige“ valmistamiseks kasutatakse järgmisi koostisaineid: rukkijahu (vähemalt 50 %), harilik nisujahu ja/või emmernisujahu, sool, nisu- või odralinnased, pärm ja samas pagaritöökojas toodetud juuretis (vähemalt 4 %), apteegitilliseemned ning muud maitsetaimed ja vürtsid.

Hariliku apteegitilli (Foeniculum vulgare) seemned on tootele „Südtiroler Schüttelbrot“ / „Schüttelbrot Alto Adige“ iseloomulikud vürtsained.

Lisaks apteegitilli (Foeniculum vulgare) seemnetele võib leiva maitsestamiseks kasutada: vürtsköömnet (Cuminum silvestre), sinist lambaläätse (Trigonella caerulea), aedkoriandrit (Coriandrum sativum) või harilikku aniisi (Pimpinella anisum L.).

Võib lisada taimseid rasvu.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Toote „Südtiroler Schüttelbrot“ / „Schüttelbrot Alto Adige“ kogu tootmisprotsess toimub punktis 4 määratletud geograafilises piirkonnas.

Toote „Südtiroler Schüttelbrot“ / „Schüttelbrot Alto Adige“ valmistamiseks kasutatud juuretist toodetakse punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Leiba võib tarbimisse lubada lahtiselt või toiduainete jaoks ettenähtud pakendis.

3.6. Sellise toote märgistamise erieeskirjad, millele registreeritud nimetus viitab

Lisaks seadusega nõutavale teabele peab pakendil olema järgmine teave:

— Itaalia turu puhul märge leiva liigi kohta, st pane croccante alla Segale [rukkijahust krõbeleib];

— pagari nimi ja aadress või äriühingu nimi ja registrijärgne asukoht.

Kui leiba müüakse lahtiselt:

— riiulil, millel see on müügiks välja pandud, peab olema silt sõnadega „Südtiroler Schüttelbrot IGP“ ja/või „Südtiroler Schüttelbrot g.g.A“.

Kaitstud geograafilise tähise nimetus „Schüttelbrot Alto Adige“ (itaalia keeles) või „Südtiroler Schüttelbrot“ (saksa keeles) peab olema etiketil esitatud selgete ja kustutamatute tähtedega, mida saab kergesti eristada kõigist muudest etiketil olevatest sõnadest, sellele peab järgnema märge „Indicazione Geografica Protetta“ [kaitstud geograafiline tähis] ja/või lühend „IGP“ [KGT], mis peab olema tõlgitud selle riigi keelde, kus toodet turustatakse, ning Euroopa Liidu sümbol.

Siiski on lubatud kasutada nimetusi, mis viitavad erakaubamärkidele, tingimusel et neil ei ole kiitvat tähendust ega teisi tootjaid diskrimineerivat mõtet.

„Schüttelbrot Alto Adige IGP“ (itaalia keeles) või „Südtiroler Schüttelbrot g.g.A“ (saksa keeles) logo peab olema alati toote esiküljel või põhietiketil.

Logo on järgmine:

4. Geograafilise piirkonna täpne määratlus

Tootmispiirkond „Südtiroler Schüttelbrot“ / „Schüttelbrot Alto Adige“ hõlmab kogu Bolzano autonoomse provintsi territooriumi.

5. Seos geograafilise piirkonnaga

Toote „Südtiroler Schüttelbrot“ / „Schüttelbrot Alto Adige“ registreerimise taotlus põhineb piirkonnas kasutataval iseloomulikul tootmismeetodil, mistõttu turul erineb see toode teistest Itaalia leibadest.

Toode „Südtiroler Schüttelbrot“ / „Schüttelbrot Alto Adige“ eristub teistest Itaalia leivatoodetest selle poolest, et see on ümmargune, õhuke, iseloomuliku krõmpsuva tekstuuri ja väikese niiskusesisaldusega, mis võimaldab tootel pikka aega säilida.

Toote „Südtiroler Schüttelbrot“ / „Schüttelbrot Alto Adige“ omadused on otseselt tingitud tootmismeetodist, mis hõlmab taina kerkimisjärgset erilist etappi, mille käigus ümmarguseks ja lamedaks vormitud tainatükke raputatakse. Toote nimetuse üks osa tulenebki sellest raputamise (saksa keeles „schütteln“) etapist.

Lamedaid tainatükke küpsetatakse seni, kuni need muutuvad krõbedaks. Tootmispiirkonnas toimuva küpsetamise eesmärk on toota leiba, mis ei ole mitte ainult krõmpsuv ja krõbe, vaid ka vähese niiskusega, mistõttu toode säilib kuni 18 kuud.

Ajaloolisest seisukohast võttes oli see omadus sealses piirkonnas väga oluline. Keskaja kirjutistest on teada, et juba tol ajal oli toote üks olulisemaid omadusi selle säilivusja pikkus. Tänu toote „Südtiroler Schüttelbrot“ / „Schüttelbrot Alto Adige“ pikale säilivusajale said selle piirkonna elanikud koguda toiduvarusid, et aasta kõige raskemad ajad üle elada, kuna Tiroolis valitseb üsna karm ja suhteliselt kuiv kliima ning kõrgmäestiku asulad on muudest piirkondadest eraldatud.

Toodet „Südtiroler Schüttelbrot“ / „Schüttelbrot Alto Adige“ iseloomustavad ka selles kasutatud maitsetaimed ja vürtsid; näiteks apteegitilli (Foeniculum vulgare) seemned, mida erinevalt teistest maitsetaimedest ja vürtsidest lisati varasematel aegadel alati mitte ainult leiva maitsestamiseks, vaid ka seedimise soodustamiseks.

Tänapäeval naudivad leiba „Südtiroler Schüttelbrot“ / „Schüttelbrot Alto Adige“ nii Alto Adige elanikud kui ka turistid, kuna see on osa traditsioonilisest Alto Adige pärastlõunasest suupistest, mida serveeritakse peki, juustu ja Alto Adige veiniga. Leib „Südtiroler Schüttelbrot“ / „Schüttelbrot Alto Adige“ on seega Bolzano provintsi toidu- ja veinitraditsiooni oluline osa.

Viide tootespetsifikaadi avaldamisele

(viitemääruse artikli 6 lõike 1 teine lõik)

Ministeerium algatas riikliku vastuväidete esitamise menetluse, avaldades kaitstud geograafilise tähise „Südtiroler Schüttelbrot“ / „Schüttelbrot Alto Adige“ registreerimise taotluse 21. detsembri 2017. aasta Itaalia Vabariigi Teatajas nr 297.

Spetsifikaadi kokkuvõttega saab tutvuda veebisaidil

http://www.politicheagricole.it/flex/cm/pages/ServeBLOB.php/L/IT/IDPagina/3335”

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.